## L’aeroport de Castelló avalua la seua capacitat de resposta i de coordinació en un simulacre d’accident aeri

*** Prop de 80 persones persones participen en l’operatiu, que recrea una intervenció després del sinistre d’un avió comercial**

L’aeroport de Castelló ha fet un simulacre general d’accident aeri, per a revisar els protocols d’actuació, assajar la capacitat de resposta davant una situació d’este tipus i reforçar la coordinació dels diferents col·lectius implicats.

El simulacre general d’accident aeri forma part del pla d’emergències de l’aeroport, que establix que ha de dur-se a terme cada dos anys. Suposa l’exercici final després d’haver-se realitzat, amb anterioritat, diverses reunions informatives i simulacres parcials.

En esta ocasió, la recreació ha girat al voltant del cas d’un avió xàrter, amb 30 persones a bord, que té un accident en la maniobra d’aterratge i això ha causat morts i ferits de diversa consideració.

En l’operació han participat prop de 80 persones de diferents col·lectius, adscrits al mateix aeroport i externs. Respecte als mitjans externs, han intervingut l’Agència Valenciana de Seguretat i Resposta a les Emergències, el Servici d’Emergències Sanitàries de la Generalitat Valenciana, el Consorci Provincial de Bombers, Subdelegació del Govern i Guàrdia Civil. A més, estudiants del grau d’Infermeria de la Universitat Jaume I (UJI) han participat com a figurants.

Donada la naturalesa del succés, s’ha recreat l’activació del Pla d’Emergència Aeronàutic de la Comunitat Valenciana (PEACV), pel qual se cedix el comandament de l’operatiu a l’Agència Valenciana de Seguretat i Resposta davant Emergències.

Amb el de hui, l’aeroport de Castelló complix amb el calendari de simulacres previst per a enguany, d’acord amb la normativa de l’Organització d’Aviació Civil Internacional (OACI) en matèria de planificació d’emergències d’aeroports.

La realització d’este tipus de proves és rellevant, en la mesura en què permet millorar la coordinació de tots els agents implicats, així com reduir els temps de reacció i de resposta davant una emergència aèria.

Fecha: 02/12/2025